open-index/open-wikipedia-markdown huggingface dataset:
Laurinmäen Torpparimuseo

**Laurinmäen torpparimuseo** on Janakkalassa sijaitseva museoalue. Vuonna 1965 avatun museon perustivat Janakkala-Seura ry, Torpparien muisto ry ja Janakkalan kunta. Torpparimuseo tutustuttaa elämään 1800-luvun lopulla vauraassa torpassa. Vanhat rakennukset on tuotu paikalle eri puolilta Janakkalan kuntaa. Osa niistä siirrettiin Turengin kansanpuiston entiseltä museoalueelta. Rakennukset ovat kunnostettuja 1800-luvun lopun rakennuksia, jotka on sijoitettu entisaikojen suomalaisen mallin mukaan ympäröimään pihapiiriä ja kaivoa. Pihapiiriä ympäröi aita, joka erottaa asumapihan karjan laidunmaasta. Pihan ympärillä olevat rakennukset ja aita myös suojasivat pihaa petoeläimiltä.

Torppari oli vuokraviljelijä, joka oli vuokrannut viljeltäväkseen osan maatilasta. Torpparit maksoivat vuokran tyypillisesti tekemällä päivätöitä vuokranantajansa tilalla. Toisinaan vuokraa maksettiin myös torpan tuotteilla. 1900-luvulla sivuansiomahdollisuuksien parantuessa siirryttiin monin paikoin rahavuokraan. Janakkalassa oli runsaasti suurtiloja ja sen seurauksena myös paljon torppia. Janakkalan tiloista oli aikanaan torppia 65 % ja niiden käytössä oli 26 % kunnan peltopinta-alasta. Torpparien muisto ry:n toimesta museoalueelle pystytettiin torpparien muistomerkki vuonna 1969. Taiteilija Armas Hutrin suunnittelemassa muistomerkissä on 387 kiveä, jotka on kerätty entisten torppien mailta kunnioittamaan torpparien työtä ja muistoa. 

Torpparimuseo, torpparien muistomerkki, venäläisten vuonna 1915 rakentamat juoksuhaudat sekä 2017 julkistettu Tarinmaan taistelujen muistomerkki edustavat kuitenkin alueen historian uudempaa kerrosta. Janakkala on ollut rautakautisen hämäläisen asutuksen etelärajaa, ja Laurinmäen aluetta pidetään paikallisena rautakautisena kulttikeskuksena. Alueella on ollut yhtäjaksoista asutusta arviolta 700-luvulta lähtien ja pitkästä asutushistoriasta kertovat Hakoisten linnavuori ja Janakkalan keskiaikainen kirkko sekä useat rautakauden kalmistolöydöt, uhrikivet ja -lähde. Laurinmäen luontopolku alkaa torpparimuseon alueelta ja kiertää monipuolisen reitin rehevässä puronvarsilehdossa ja kuusimetsässä; polku johtaa kulkijan kallioiselle Määkynmäelle, josta on näköalat Kernaalanjärven ja Hakoisten linnavuoren suuntaan. Lyhyemmän reitin varrelle jää mm. rautakautinen uhrilehto, kuppikivi ja Pyhän Laurin lähde. Reitti kiertää rauhoitetun männyn kautta takaisin museoalueelle.

Keltaisen talon kulttuurikahvila toimii museoalueen tukikohtana ja lipunmyyntipaikkana 1913 rakennetussa, entisessä rukoushuoneessa. Talo toimii konserttien, kurssien, perhejuhlien, teatterin ja runojen pitopaikkana. Laurinmäellä järjestetään vuosittain useita koko perheen tapahtumia, mm. Kesänavaus, Lasten Barokki ja Joulunavaus.

## Lähteet

## Aiheesta muualla
* Laurinmäki - Torpparimuseo Janakkalan kunnan sivuilla
DHT

**DHT** tarkoittaa ainakin seuraavia asioita:
* Dihydrotestosteroni, mieshormoni.
* Hajautettu tiiviste, vertaisverkkotekniikka. Eng. *distributed hash table*.
Lammin kotiseutumuseo

**Lammin kotiseutumuseo** muodostuu kolmesta museorakennuksesta Hämeenlinnan Lammin pitäjän keskustaajamassa. Lammi-Seura omistaa omistaa nämä rakennukset esinekokoelmineen ja ylläpitää museotoimintaa niissä. Rakennukset ovat hirsimakasiini vuodelta 1835, tiilimakasiini vuodelta 1888 ja Alfred Kordelinin ajokaluvaja vuodelta 1964. Niissä toimivat museot ovat auki kesä- ja heinäkuussa sunnuntaisin kello 12–14 ja muuten sovittaessa tai erikseen ilmoitettaessa.

## Pellava- ja sahtimuseo
Vanhassa lainajyvästön viljamakasiinissa toimiva Lammi-Seura ry:n ylläpitämä kotiseutumuseo on omistettu pellavalle ja sahdille. Pellava oli toiseen maailmansotaan saakka Lammille tunnusomainen viljelyskasvi. Museon alakerrassa on kuusi osastoa: sahti, nautintoaineet, opettaja Vilho Penttilän osasto, pellavapyykki, rusthollarin tyttären aitta ja pellavaa yövieraillekin. Yläkerran näyttely kertoo pellavan viljelystä alkaen maan muokkaamisesta aina kuidun jalostamiseen langoiksi ja kankaiksi. Museo on avattu vuonna 1962, ja se on sijoitettu vuonna 1888 rakennettuun tiiliseen lainamakasiiniin.

## Alfred Kordelinin ajokalumuseo
Museoalueella on myös vuonna 1964 rakennettu vaunuhalli, Kordelinin ajokalumuseo, joka on Mommilassa sijainneen ajokaluvajan pienoiskopio. Vaunuhallista löytyy maanviljelysneuvos Alfred Kordelinin ajokalukokoelma.

## Hirsimuseo
Rakennus on Adam Fredrik Jaakkolan vuonna 1835 rakentama hirsinen viljamakasiini. Nykyiselle paikalleen se on siirretty Turvantalon läheisyydestä vuonna 1977. Museorakennukseen on järjestetty esinekokoelma liittyen maa- ja kotitaloustöihin. Rakennus sijaitsee museorakennusten takana entisen pellavakeskuksen vieressä.

## Lähteet
Unkarin presidentti

**Unkarin tasavallan presidentti** () on Unkarin valtionpäämies. Presidentillä on pitkälti seremoniallinen rooli, mutta hänellä on veto-oikeus parlamentin säätämiin lakeihin. Presidentti voi myös lähettää lainsäädäntöä perustuslakituomioistuimelle tarkistettavaksi. Useimmat muut toimeenpanovaltaiset valtuudet kuuluvat sen sijaan pääministerille.

## Presidentinvaalit
Unkarin perustuslain mukaan parlamentti (Országgyűlés) valitsee tasavallan presidentin viiden vuoden toimikaudeksi, joka voidaan uusia vain kerran.

Kansallisen yleiskokouksen puheenjohtajan kutsumat presidentinvaalit on pidettävä 30–60 päivää ennen nykyisen presidentin toimikauden päättymistä tai 30 päivän kuluessa, jos virka vapautuu.

## Virkavala
Tasavallan presidentin on 11 artiklan 6. momentin mukaisesti annettava virkavala parlamentille.

Vala on seuraava:
Én, [*henkilön nimi*] fogadom, hogy Magyarországhoz és annak Alaptörvényéhez hű leszek, jogszabályait megtartom és másokkal is megtartatom; [*tehtävän nimi*] tisztségemet a magyar nemzet javára gyakorolom. [*Ja valan vannojan vakaumuksen mukaan*] Isten engem úgy segéljen!

Minä [*henkilön nimi*], vannon olevani uskollinen Unkarille ja sen perustuslaille, kunnioitan ja toteutan sen oikeudellisia sääntöjä. Hoidan tehtävääni [*tehtävän nimi*] Unkarin kansan hyväksi. [*Ja valan vannojan vakaumuksen mukaan*] Jumalan avulla!

## Edellytykset tehtävään
Unkarin perustuslain artikla 10, 2. momentti asettaa seuraavat edellytykset tehtävään:
* Unkarin kansalainen
* vähintään 35 vuoden ikä

## Presidentit
* Mátyás Szűrös 23. lokakuuta 1989 – 2. toukokuuta 1990
* Árpád Göncz 2. toukokuuta 1990 – 4. elokuuta 2000
* Ferenc Mádl 4. elokuuta 2000 – 5. elokuuta 2005
* László Sólyom 5. elokuuta 2005 – 6. elokuuta 2010
* Pál Schmitt 6. elokuuta 2010 – 2. huhtikuuta 2012
** väliaikainen presidentti László Kövér 2. huhtikuuta 2012 – 2. toukokuuta 2012
* János Áder 2. toukokuuta 2012 – 19. toukokuuta 2022
* Katalin Novák 10. toukokuuta 2022– 10. helmikuuta 2024
** väliaikainen presidentti László Kövér 10. helmikuuta 2024 - 5. maaliskuuta 2024
* Tamás Sulyok 5. maaliskuuta 2024 alkaen

## Katso myös
* Luettelo Unkarin valtionpäämiehistä

## Lähteet
Cissé Mariam Kaïdama Sidibé

**Cissé Mariam Kaïdama Sidibé** (4. tammikuuta 1948 Timbuktu Ranskan Sudan– 6. marraskuuta 2021 Tunis, Tunisia) oli Malin pääministeri vuosina 2011–2012. 

Mariam Kaïdama Sidibé syntyi Timbuktussa 4. tammikuuta 1948. Sidibé on hänen tyttönimensä, Cissé hänen aviomiehensä nimi. Hän valmistui Bamakon kansallisesta hallinto-oppilaitoksesta vuonna 1974. Hän työskenteli vuosia valtionyhtiöiden johdossa, ja toimi myös valtiollisissa viroissa eri ministeriöissä ja presidentti Moussa Traorén neuvonantajana.

Presidentti Amadou Toumani Touré nimitti Sidibén hallituksen muodostajaksi vuonna 2011. Vuonna 2012 Malin tuaregien kapina levisi sotilasvallankaappaukseksi, joka syrjäytti Sidibén vallasta. Kapinalliset ottivat Sidibén ja kaksi hänen ministeriään vangeiksi.

## Katso myös
* Malin sotilasvallankaappaus 2012

## Lähteet
GAZ-24

**GAZ-24 "Volga"** on neuvostoliittolainen, vuosina 1970–1985 valmistettu henkilöauto. Autoa valmisti Gorkin autotehdas (*Gorkovski avtomobilnyi zavod*). Autoa valmistettiin neliovisena sedanina ja viisiovisena farmarimallina. Auton voimanlähteenä oli tyypillisesti 2,5-litrainen rivinelonen, mutta valtion ja puolueen virkamiesten käyttöön oli saatavissa myös 5,5-litraisella V8-moottorilla varustettuja malleja. Tavalliselle kansalle myytiin pääsääntöisesti vain neliovista sedan-mallia. Suurperheelliset tai kilpaurheilun vuoksi enemmän kuljetustilaa tarvitsevat saattoivat anoa farmarimallin ostolupaa.

Vuonna 1986 markkinoille tuli Volgan seuraava sukupolvi, joka tunnettiin nimellä GAZ-24-10. 

## Aiheesta muualla
Lauri Sarhimaa

**Lauri Tapio Sarhimaa** (9. toukokuuta 1934 Taipalsaari – 21. tammikuuta 2022 Lappeenranta) oli valtiotieteen maisteri, joka työskenteli yli 30 vuotta sanomalehti *[[Etelä-Saimaa]]n* päätoimittajana. 

Lauri Sarhimaa syntyi kirvesmies Juhana Sarhimaan ja Iida Käkelän perheeseen. Hänen puolisonsa oli vuodesta 1960 Marja-Leena Naumanen. Sarhimaa tuli ylioppilaaksi vuonna 1954 ja valmistui valtiotieteen kandidaatiksi Helsingin yliopistosta vuonna 1959. Hän toimi *[[Maakansa]]n* eduskuntatoimittajana vuosina 1959–1960 ja *Etelä-Saimaan* päätoimittajana vuodesta 1960 vuoteen 1992 asti. Sarhimaa on toimittanut teokset *Lappeenrannan Osuuspankki 1922–1972* (1972, muiden kanssa), *Lappeenranta kautta aikojen* (1978, Aimo Vuorisen kanssa), *Yhdeksän vuosikymmentä: aatehistoriallisia näkökulmia Lappeenrannan Uutisten, Itä-Suomen Sanomain ja Etelä-Saimaan vaiheita vv. 1885–1975* (1976) ja *Etelä-Saimaan tarina* (1985). Sarhimaa oli toimittaja-aikanaan myös ahkera kolumnisti.

## Lähteet
Daniel Sans

**Daniel Sans** (s. 1975) on saksalainen taidemusiikin laulaja, äänialaltaan tenori. Hän oli Mainzin tuomiokirkon kuorossa poikasopraanona ja opiskeli Frankfurtin musiikkikorkeakoulussa Martin Gründlerin johdolla. Hän erikoistui oratorioon ja yksinlauluun Karl-Heinz Jariusin ja Charles Spencerin opastuksella. Hänen saamiinsa palkintoihin ja tunnustuksiin lukeutuvat ensipalkinto *Internationaler Brahms-Wettbewerbistä* Itävallasta ja *Förderpreis Rheinland-Pfalz*.

Sans on esiintynyt muun muassa Wienin konserttitalossa, Teatro Colónissa ja Feldkirch-juhlilla. Hän on tulkinnut muiden muassa Joseph Haydnin, Wolfgang Amadeus Mozartin, Anton Brucknerin, Felix Mendelssohnin, Gustav Mahlerin ja Benjamin Brittenin teoksia. Levytyksiä hän on tehnyt muiden muassa Nicol Mattin kanssa.

## Lähteet
Sirena-luokka

**Sirena-luokka** oli Espanjan laivaston kahden 1860-luvulla valmistetun tykkiveneen muodostama alusluokka.

## Alukset

## Lähteet
*

### Viitteet
Zhou Qunfei

**Zhou Qunfei** (; s. 1970; Xiangxiang, Xiangtan, Hunan, Kiina) on Hongkongissa asuva kiinalainen yrittäjä ja yritysjohtaja. Hänen perustamansa Lens Technology -yrityksen tytäryritys toimittaa mobiililaitteiden suojalaseja muun muassa Applelle ja Samsungille. Yrityksen pörssilistaus on nostanut hänet Aasian rikkaimpien naisten joukkoon ja monimiljardööriksi.

Maaliskuussa 2018 yhdysvaltalainen talousjulkaisu *[[Forbes]]* luokitteli hänet miljardöörilistallaan maailman 198. rikkaimmaksi ihmiseksi. Tuolloin hänen omistustensa arvo oli 7,8 miljardia dollaria. Bloombergin mukaan hän omistaa miehensä kanssa 83 prosenttia Kiinan Hunanin Liuyangissa toimivasta Lens Technology -yhtiöstä, joka valmistaa mobiililaitteiden suojalaseja, kosketusnäyttöjä, kameran linssejä ja vastaavaa. Yhtiön osakkeilla on käyty kauppaa Shenzhenin pörssissä vuodesta 2015 lähtien. Omistus on toteutettu Hongkongin pörssissä noteeratun Lens Technologyn osan ja Kiinan Changshassa kotipaikkaansa pitävän Qunxing Investment -yhtiön välityksellä.

Zhou on syntynyt Kiinan Hunanin maakunnan Xiangxiangissa, köyhissä maaseutuoloissa kolmilapsiseen perheeseen. Hänen äitinsä menehtyi Zhoun ollessa 5-vuotias. Hyvästä koulumenestyksestä huolimatta hän muutti 16-vuotiaana vuonna 1987 setänsä luokse Guangdongin maakuntaan ja päätyi pian työskentelemään Shenzhenissä yhden dollarin päiväpalkalla suojalaseja valmistavassa tehtaassa. Pitkien työpäivien uuvuttamana hän halusi irtisanoutua jo kolmen kuukauden kuluttua. Hänet ylennettiin. Kuusi vuotta myöhemmin, vuonna 1993, hän perusti sukulaisineen oman, Lens Technologya edeltäneen, alkujaan esimerkiksi kellojen suojalaseja valmistaneen yrityksen. Vuonna 2003 Zhou perusti Lens Technologyn, joka valmisti matkapuhelimien suojalaseja ensin Motorolalle, pian myös muille valmistajille kuten HTC, Nokia ja Samsung. Vuonna 2008 asiakaskuntaan liittyi kosketusnäytön iPhonelleen halunnut Apple.

Zhou on ollut naimisissa kahdesti. Hänellä on kaksi lasta, yksi kummastakin avioliitosta. 

## Lähteet

## Aiheesta muualla
*Lens Technology Co Ltd-a (300433:Shenzhen Stock Exchange). Executive Profile: Qun Fei Zhou   (bloomberg.com)
*Zhou Qunfein omistaman Lens Technologyn kotisivut  (hnlens.com)
Isle of Wightin lippu

**Isle of Wightin lippu** otettiin käyttöön tammikuussa 2009. Lippu muodostuu valkoisesta timantista, joka leijuu aaltojen yllä. Timantti kuvaa Isle of Wightin saarta ja sen yläosassa oleva lovi kuvaa saaren suurinta jokea Medinaa.

## Historia
Aiemmin Isle of Wightilla käytettiin trikoloria, joka koostui keskellä olevasta paksusta valkoisesta osiosta ja kahdesta ohuemmasta vihreästä osiosta. Tämän lipun käyttäjät käyttävät siitä nimeä 'rebel green'.

Vuonna 2007 perustettiin Isle of Wightin lippua käsittelevä komitea, jonka tehtävä oli luoda saarelle lippu. Lippukomitea perusti yleisen kilpailun, jossa asukkaat saivat lähettää komitealle lippuehdotuksia. Kilpailuun osallistui yli 350 henkilöä. Neljä lippua valittiin yleiseen äänestykseen. John Graneyn suunnittelema lippu voitti äänestykseen ja se otettiin virallisesti käyttöön 9. tammikuuta 2009.

## Lähteet

*http://onthewight.com/2009/09/09/ahoy-the-rebel-green-flag/
*https://britishcountyflags.wordpress.com/2013/08/17/isle-of-wight-flag/
*http://www.flaginstitute.org/index.php?location=10&flagtype=county&flagid=108
*http://www.iwcp.co.uk/news/news/all-aflutter-its-the-isle-of-wight-flag-25805.aspx
Suvelan kappeli

**Suvelan kappeli** on Espoon Suvelassa sijaitseva kappeli, joka valmistui 2016. Kappelin on suunnitellut arkkitehti Anssi Lassila arkkitehtitoimisto OOPEAAsta. Kappelissa on erityisjärjestelyillä enimmillään 270 paikkaa.

## Lähteet
Jevgenija Kanajeva

**Jevgenija Olegovna Kanajeva** (, s. 2. huhtikuuta 1990 Omsk, Neuvostoliitto) on venäläinen rytminen voimistelija, joka oli ensimmäinen lajissaan kaksi olympiakultaa voittanut urheilija. Hän voitti vuonna 2012 päättyneellä urallaan lisäksi 17 maailmanmestaruutta ja 13 Euroopan-mestaruutta. Vuosina 2009 ja 2011 Kanajeva sai jokaisesta kuudesta lajista MM-kultaa.

## Ura

### Maajoukkueeseen

Jevgenija Kanajeva syntyi vuonna 1990 siperialaisessa Omskin kaupungissa. Hänen isoäitinsä ansiosta hän tutustui kuusivuotiaana rytmiseen kilpavoimisteluun. Hän muutti lajin perässä 12-vuotiaana Moskovaan. Kanajeva voitti joitakin kansainvälisiä juniorikilpailuja ja kiinnitti näin Venäjän maajoukkueen valmentajan Irina Vinerin huomion. Tämä kutsui Kanajevan maajoukkueen harjoituskeskukseen.

Kanajevalta oli jonkin aikaa tie kuitenkin tukossa maajoukkueeseen, sillä hänen edellään olivat Ateenan olympialaisten kultamitalisti Alina Kabajeva ja muita kokeneempia voimistelijoita. Kabajeva loukkaantui juuri ennen Bakun EM-kisoja 2007. Kanajeva pääsi joukkueeseen ja voitti Bakussa EM-kultaa nauhassa ja joukkuekilpailussa. Samana vuonna hän sai kultaa myös Patrasin MM-kilpailujen joukkuekilpailusta.

### Viiden vuoden valtakausi

Kanajeva voitti moniottelun EM-kultaa Torinossa 2008. Samana vuonna Pekingin olympialaisissa hän voitti olympiakultaa. Sieltä alkoi hänen muutaman vuoden kestänyt valtakausi.

Mien MM-kilpailuissa 2009 Kanajeva voitti jokaisen yksilölajin sekä joukkuekilpailun. Hän oli ensimmäinen jokaisen lajin voittanut kilpailija rytmisen voimistelun MM-kilpailuista. Samana vuonna hän toisti tempun myös EM-kilpailuissa, World Gamesissa ja kesäunversiadeissa. Kanajeva jäi Moskovan MM-kilpailuissa 2010 neljään kultamitaliin, sillä hän sijoittui narussa hopealle eikä päässyt nauhassa loppukilpailuun. Montpellier’ssa 2011 Kanajeva uusi Mien saavutuksensa ja voitti jokaisen lajin.

Kanajevasta tuli Lontoon olympialaisissa ensimmäinen kaksi olympiakultaa voitanut rytminen voimistelija. Hän lopetti uransa vuoteen 2012 ja ilmoitti samalla keskittyvänsä valmentamiseen. Hän saavutti urallaan 17 maailmanmestaruutta, 13 Euroopan-mestaruutta, 18 maailmancup-finaalin voittoa ja 15 Grand Prix -finaalin voittoa.

## Lähteet

## Aiheesta muualla
Natalja Naryškina

**Natalja Kirillovna Naryškina** (; 1. syyskuuta 1651 Moskova – 4. helmikuuta 1694 Moskova) oli Venäjän tsaarin Aleksei Mihailovitšin toinen vaimo ja Pietari Suuren äiti. Hän toimi alaikäisen poikansa Pietarin sijaishallitsijana lyhyen aikaa vuonna 1682. 

Natalja oli paikallisen aatelisen Kirill Naryškinin tytär ja tataarisukua. Nataljan kasvatti-isä oli ollut pajari Artamon Matvejev, jolla oli ollut *dumnoi djakin* arvo ja jonka puoliso oli ollut skotlantilaissyntyinen Mary Hamilton. Nataljasta tuli vuonna 1671 tsaari Aleksei Mihailovitšin toinen vaimo. He saivat seuraavana vuonna pojan, josta tuli keisari Pietari Suuri. Uuden *tsaritsan* länsimainen kasvatus vaikutti uudistavasti kankeaan hovielämään.

Pietarin syntymisen jälkeen vuonna 1672 Nataljan sukulaiset ja läheiset saivat lisää poliittista valtaa. Aleksein kuoleman jälkeen vuonna 1676 Nataljan tukijat pyrkivät siirtämään kruunun Pietarille. Aleksein ensimmäisestä avioliitosta syntynyt poika Fjodor seurasi kuitenkin häntä tsaarina vuonna 1676. Vaikka Naryškinit menettivät asemiaan Fjodorin sukulaisille, Nataljan tukijoukkoihin liittyivät Moskovan patriarkka Joakim ja monet pajarit sekä aatelisperheet.

Fjodorin kuoleman jälkeen vuonna 1682 Joakim siirsi kruunun alaikäiselle Pietarille ja ohitti Fjodorin psyykkisesti vammaisen veljen Iivanan. Nataljasta tuli sijaishallitsija. Miloslavskit eivät kuitenkaan tyytyneet ratkaisuun vaan rohkaisivat henkivartijakaartien streltsejä kapinaan. Useiden Naryškinin perheen edustajien kuoltua suku tunnusti Iivanan ja Pietarin yhteishallitsijoiksi. Iivana V:sta tuli muodollinen vanhempi hallitsija ja Sofia Aleksejevnasta hänen sijaishallitsijansa.

Natalja ja alaikäinen Pietari olivat Sofian sijaishallitsijakaudella vuosina 1682–1689 eristyksissä Preobraženskojessa. Kun Sofia ilmeisesti yritti vuonna 1689 ottaa kruunun itselleen, Naryškinit onnistuivat kannattajiensa tuella viemään kruunun Pietarille. Tästä tuli virallisesti hallitsija vuonna 1694, mutta siihen saakka Nataljalla oli merkittävä rooli Venäjän hallinnossa.

## Lähteet

## Aiheesta muualla
Vivienne Wallington

**Vivienne Elizabeth Wallington** o.s. *Shephard*, kirjailijanimi **Elizabeth Duke** (s. 1937 Erindale, Etelä-Australia, Australia) on australialainen kirjailija.

Wallington aloitti kirjoittamisen jo hyvin varhain, ja koulun päättyessä hänellä oli kirjoitettuna useita novelleja, joista osa kuvitettuina, ja lisäksi näytelmiä, runoja, lastenromaaneja sekä pitkiä jatkokertomuksia, joita hän viikoittain kirjoitti ystävilleen. Hän opiskeli musiikkia ja valmistui kirjastonhoitajaksi.

Wallington avioitui John Wallingtonin kanssa, ja he muuttivat miehen työn vuoksi Melbourneen. Hän työskenteli eri tyyppisissä kirjastoissa, viimeksi sairaalakirjastoissa, ennen kuin ryhtyi täysipäiväiseksi kirjailijaksi. Hänen kirjojaan on käännetty useille kielille. Suomennetut on julkaistu romanttisen kirjallisuuden Harlequin-sarjassa.

## Suomennetut teokset
**Tropiikin kuumuudessa* (*Island Deception*), suomentanut Jorma Sinivalo. Helsinki: Harlekin, 1991. (Harlekin romantiikkaa no. 158.). 
**Rehellisyys kunniaan!* (*Fair Trial*) suomentanut Pertti Koskela. Helsinki: Harlekin, 1993. (Harlekin romantiikkaa, ISSN 1235-2861 nro. 411.). .
**Rattopoika rakastuu* (*To Catch a Playboy*), suomentanut I. Laaksonen. Helsinki: Harlequin, 1997. (Harlequin romantiikkaa.). 

## Lähteet
Chuck McCann

**Charles Jonathan Thomas** "**Chuck**" **McCann** (2. syyskuuta 1934 Brooklyn, New York– 8. huhtikuuta 2018 Los Angeles) oli yhdysvaltalainen näyttelijä.

## Lähteet
Stine Skogrand

**Stine Skogrand** (s. 3. maaliskuuta 1993 Bergen) on norjalainen käsipalloilija. Hän on pelannut Norjan maajoukkueessa huhtikuusta 2013 alkaen 65 maaottelua ja tehnyt niissä 99 maalia. Hän voitti maailmanmestaruuden Tanskassa 2015 sekä Euroopan-mestaruuden Ruotsissa 2016. Seuratasolla hän on kaudella 2017–2018 edustanut Silkeborg-Voel KFUM:ää.

## Lähteet
Alasti-klubi

**Alasti-klubi** on vuonna 2014 alkanut suomalainen konserttisarjakonsepti, joka kehitettiin alun perin helsinkiläisen Klubiteatterin yhdeksi ohjelmanumeroksi. Konsertit järjestettiin syksyn 2014 ja kevään 2015 ajan LeBonk-ravintolassa ja syksystä 2015 syksyyn 2016 Virgin Oilissa. Konsertit koostuivat konsertin isäntänä toimivan Elias Kaskisen haastattelusta sekä illan artistin akustishenkisestä keikasta. Konseptin alkuperäisidean ovat kehitelleet Roope Salminen, Kalle Lindroth sekä Elias Kaskinen.

Syyskuussa 2017 kahdeksan Helsingin Kulttuuritalolla järjestettyä konserttia taltioitiin ja ne julkaistiin C More -suoratoistopalvelussa loppuvuodesta 2017. Televisiossa ne esitettiin keväällä 2018 Sub-kanavalla.

## Konsertit
### Syksy 2014
* Tuure Kilpeläinen (25. syyskuuta 2014)
* Olavi Uusivirta (30. lokakuuta 2014)
* Edu Kettunen (27. marraskuuta 2014)
* Anssi Kela (18. joulukuuta 2014)

### Kevät 2015
* Kasmir (26. helmikuuta 2015)
* Scandinavian Music Group (26. maaliskuuta 2015)
* Jenni Vartiainen (23. huhtikuuta 2015)
* Anna Puu (21. toukokuuta 2015)

### Syksy 2015
* Arttu Wiskari (17. syyskuuta 2015)
* Antti Tuisku (1. lokakuuta 2015)
* Maija Vilkkumaa (15. lokakuuta 2015)

### Kevät 2016
* Kaija Koo (11. helmikuuta 2016)
* Paperi T (3. maaliskuuta 2016)
* Sanni (7. huhtikuuta 2016)
* Chisu (28. huhtikuuta 2016)

### Syksy 2016
* Vesala (22. syyskuuta 2016)
* Michael Monroe (3. marraskuuta 2016)

### Syksy 2017
* Erin (16. syyskuuta 2017)
* Mikael Gabriel (17. syyskuuta 2017)
* Michael Monroe (18. syyskuuta 2017)
* Juha Tapio (20. syyskuuta 2017)
* Tuure Kilpeläinen (21. syyskuuta 2017)
* Vesala (26. syyskuuta 2017)
* Kaija Koo (27. syyskuuta 2017)
* Lauri Tähkä (28. syyskuuta 2017)

## Lähteet

## Aiheesta muualla
* Alasti-klubin Facebook-sivu
* Alasti-klubi MTV:n sivuilla
Muistoja

***Muistoja*** on suomalainen vuosina 1995–2001 valmistunut televisiosarja. Sarjassa esitettiin katkelmia vanhoista MTV:n ohjelmista ja lyhytelokuvista. 

Sarjan toimittajana ja ohjaajana toimi Marja Mosander.

## Lähteet
Dannine Avara

**Dannine Duncan Avara** (s. 1974) on  yhdysvaltalainen miljardööriperijätär. Hän peri vuonna 2010 noin 9 prosenttia osittain isänsä Dan Duncanin vuonna 1968 perustamasta pörssinoteeratusta kaasun, öljyn ja petrokemian tuotteiden siirtoputkistoja omistavasta Enterprise Products Partners -suuryhtiöstä. Maaliskuussa 2018 yhtiöllä oli noin 50&nbsp;000 mailia näitä siirtoputkia. Yhdysvaltalainen talousjulkaisu Forbes arvioi maaliskuussa 2018 Avaran omistusten arvoksi 5,5 miljardia dollaria.

Avaralla on kolme sisarusta Randa Duncan Williams, Milane Duncan Frantz ja  Scott Duncan, joilla on yhtä suuri peritty varallisuus (osuus osakkeita hallinnoivasta säätiöstä edunsaajina). Poikkeukselliseksi Dan Duncanin jälkeläisten perinnön teki sen verovapaus. Yhdysvalloista puuttui vuonna 2010 kongresin lainsäädäntökiistojen liittovaltion perintövero (estate tax). Tämän seurauksena Dan Duncanin lapset säästivät perinnössä arvioiden mukaan jopa useita miljardeja dollareita. 

Avara on naimisissa ja hän asuu Houstonissa, Texasissa.  

## Lähteet
Betina Riegelhuth

**Betina Riegelhuth** (s. 17. kesäkuuta 1987 Oslo) on norjalainen käsipalloilija. Hän on pelannut Norjan maajoukkueessa heinäkuusta 2010 alkaen 53 maaottelua ja tehnyt niissä 52 maalia. Hän voitti maailmanmestaruuden Tanskassa 2015 sekä Euroopan-mestaruuden Unkarin ja Kroatian yhdessä järjestämissä kisoissa 2014. Seuratasolla hän edustaa Storhamar Håndballia.

Betina Riegelhuthin sisko Linn-Kristin Riegelhuth Koren on myös maajoukkuekäsipalloilija.

## Lähteet
Hayley Lauder

**Hayley Lauder** (s. 4. kesäkuuta 1990) on skotlantilainen jalkapalloilija, jonka seura on Scottish Women's Premier Leaguessa pelaava Glasgow City FC. Hän on aikaisemmin pelannut myös Kyproksen, Suomen ja Ruotsin pääsarjoissa. Vuonna 2012  Lauder edusti Åland Unitedia ja oli Naisten liigan kolmanneksi paras maalintekijä 18 maalilla.

Skotlannin naisten maajoukkueessä Lauder esiintyi ensimmäisen kerran vuonna 2010. Hän pelasi sadannen maaottelunsa vuoden 2019 MM-kilpailuissa, joissa hän pelasi yhden ottelun Japania vastaan. Maaottelumaaleja hän on tehnyt yhdeksän.

## Lähteet

## Aiheesta muualla
IBM PS/1

**IBM PS/1** oli IBM:n valmistama mikrotietokonemallisto, joka julkaistiin 26. kesäkuuta 1990. Ensimmäisessä mallissa oli valinnaisena kaksi levykeasemaa tai levykeasema sekä 30 megatavun kiintolevy.

PS/1 julkaistiin seuraajaksi IBM PCjr -mallille ja sarjan malleja valmistettiin vuoteen 1994 saakka.
PS/1:n seuraaja oli IBM Aptiva -mallisto.

PS/1 oli suunnattu kotikäyttöön toisin kuin yrityskäyttöön suunnattu IBM PS/2. PS/1 -mallit käyttivät ISA -väylää PS/2:n käyttämän Micro Channel Architecture -väylän (MCA) sijaan. Alkuperäistä PS/1 -mallia 2011 seurasi uudempia malleja, joissa oli Intel 80386 ja Intel 80486 -prosessoreja. 

PC DOS 4.0-käyttöjärjestelmän ydinkomponentit oli ensimmäisissä malleissa harvinaislaatuisesti asennettu ROM-muistiin, joka näkyi käyttäjälle omana asemanaan, useimmiten D-asemana, jolta kone myös tavallisesti käynnistyi. Tämä ratkaisu mm. helpotti järjestelmän palauttamista toimintakuntoon monissa vikatilanteissa. Perinteisen DOS-kehotteen sijaan kone käynnistyi "nelikenttävalikkoon", josta pystyi helposti valitsemaan haluamansa perustoiminnon, jotka suomenkielisessä käyttöjärjestelmässä olivat seuraavat: Tutustuminen (opetusohjelmia liittyen käyttöjärjestelmään ja oheisohjelmiin), Microsoft Works, Omat ohjelmat (peruskäyttöliittymä, jossa pystyi käynnistämään ohjelmia kiintolevyn hakemistorakenteesta) tai DOS Shell (muistuttaa nyky-Windowsin Resurssienhallintaa). Varhaisten PS/1-mallien mukana toimitettiin myös Windows 3.0-asennuslevykkeet, joilta Windowsin saattoi halutessaan asentaa.

## Lähteet
Pansy Ho

**Pansy Catilina Ho** (s. ) on hongkongilais-kanadalainen kiinteistö- ja kasinoalan perijätär, yritysjohtaja ja miljardööri. Hänen isänsä oli tunnettu macaolainen kasinoyrittäjä Stanley Ho, joka perusti Shun Tak Holdings -yhtiön. Pansy Ho omistaa merkittävästi myös vuonna 2011 pörssiin vietyä Macaon kasino-operaattoriyhtiötä (MGM China). Maaliskuussa 2018 yhdysvaltalainen talousjulkaisu Forbes arvioi hänen varallisuudekseen 5,3 miljardia dollaria. 

## Lähteet
Nicol Matt

**Nicol Matt** (s. 18. joulukuuta 1970 Sankt Georgen im Schwarzwald, Baden-Württemberg) on saksalainen kuoronjohtaja. Hänen opettajiensa joukossa olivat Thomas Pfeiffer, Frieder Bernius ja Eric Ericson. Hän on muun muassa johtanut Euroopan kamarikuoroa ja saanut kutsuja Rheingaun musiikkijuhlien kaltaisiin konserttisarjoihin.

Matt on kiertänyt Yhdysvalloissa, Kanadassa, Belgiassa, Ranskassa, Kreikassa ja Alankomaissa. Hän on levyttänyt muun muassa Brilliant Classicsille ja tehnyt yhteistyötä lukuisien nykysäveltäjien kanssa; näihin lukeutuvat Morten Lauridsen, Bob Chilcott, John Rutter, Hans Schanderl ja Frank Zabel.

## Lähteet

## Aiheesta muualla
* Viralliset sivut , 
* Viralliset sivut
Gloria Banditelli

**Gloria Banditelli** on italialainen oopperalaulaja, äänialaltaan mezzosopraano. Hän syntyi Assisissa, opiskeli laulamista Perugian konservatoriossa ja voitti vuonna 1979 kokeellisen teatterin kilpailun Spoletossa esiinnyttyään *[[La Cenerentola]]n* tulkinnassa. Pian tämän jälkeen hän esiintyi myös oopperassa *[[Dido ja Aeneas]]*. 

Banditelli on urallaan erikoistunut barokkiajan ohjelmistoon ja Gioacchino Rossinin tuotantoon. Hän on esiintynyt muun muassa Teatro alla Scalassa, La Fenicessä, Wienin valtionoopperassa, Gran Teatre del Liceussa ja Concertgebouwissa. Hän on tehnyt yhteistyötä sellaisten kapellimestareiden kuin Riccardo Chaillyn, René Clemencicin, Vladimir Delmanin, Zubin Mehtan, Riccardo Mutin, Claudio Abbadon, Carlos Kleiberin, Gianandrea Gavazzenin, Lorin Maazelin ja Daniele Gattin kanssa. 

Oopperoita, joiden esityksissä Banditelli on ollut mukana, ovat olleet *[[Turkkilainen Italiassa]]* (Rossini), *[[Linda di Chamounix]]* (Gaetano Donizetti), *[[Manon Lescaut (Puccini)|Manon Lescaut]]* (Giacomo Puccini), *[[Jevgeni Onegin]]* (Pjotr Tšaikovski), *[[Suor Angelica]]* (Puccini) ja *[[Gianni Schicchi]]* (Puccini). Oopperan ulkopuolella Banditelli on tulkinnut muun muassa Giovanni Battista Pergolesin Stabat Materin ja Ludwig van Beethovenin yhdeksännen sinfonian. Banditelli on levyttänyt muun muassa Harmonia Mundille ja Hungarotonille. Häntä on kuultu muun muassa Radio Francessa.

## Lähteet

## Aiheesta muualla
* AllMusic.com: Gloria Banditelli 
*
Jorge Juan (1876)

**Jorge Juan** oli Espanjan laivaston Jorge Juan -luokan sluuppi.

## Valmistus

Alus tilattiin La Seyneltä Toulonista, missä köli laskettiin 23. joulukuuta 1875. Alus laskettiin vesille 23. maaliskuuta 1876.

## Palvelus
Espanjan–Yhdysvaltain sodassa *Jorge Juan* oli 1898 Kuubassa. Alus oli varhain aamulla 21. heinäkuuta ankkurissa Nipenlahdella, kun Yhdysvaltain laivaston aseistetut jahti *USS Wasp* ja hinaaja *USS Leyden* matkasivat kohti Port Nipeä ottaakseen alueen valvontaansa. *Waspin* miehistö havaitsi ankkurissa olleen espanjalaisaluksen noin neljän mailin päässä. *Wasp* ampui muutamia laukauksia lahden suulla olleeseen viestiasemaan, minkä jälkeen jatkoi matkaansa kohti *Jorge Juania*. Espanjalaisalus avasi kello 12.44 tulen äärietäisyydeltä, mihin *Wasp* vastasi. *Leyden*, jota seurasi tykkiveneet *USS Annapolis* ja *USS Topeka*, liittyi taisteluun. Etäisyyden supistuessa yhdysvaltalaisalusten tuli tarkemmaksi ja lopulta kaikki neljä alusta saivat tulensa osumaan kohteeseen. Lopulta kello 13.12 *Jorge Juanin* lippu laskettiin, jolloin yhdysvaltalaisalukset lopettivat tulen ja seurasivat *Jorge Juanin* uppoamista kello 13.42.

## Lähteet
Martha Higareda

**Martha Elba Higareda Cervantes** (s. 24. elokuuta 1983 Villahermosa, Tabasco) on meksikolainen näyttelijä, tuottaja ja käsikirjoittaja.

## Nuoruus
Cervantes muutti Tabascosta 15-vuotiaana Méxicoon yliopiston ja näyttelijäkurssien perässä.

## Ura
Vuonna 2002 Cervantes sai ensimmäisen elokuvaroolin hyvin menestyneessä romanttisesta komediassa *[[Amar te duele]]*. Läpimurron Hollywoodissa hän teki elokuvien *[[Borderland]]* (2007) ja  *[[Street Kings]]* (2008) myötä.

Vuonna 2014 Cervantes toimi käsikirjoittajana, tuottajana ja näyttelijänä hyvin menestyneessä meksikolaisessa komediaelokuvassa *[[Cásese quien pueda]]* (*Marry If You Can*).

Elokuussa 2016 Cervantes valittiin esittämään Kristin Ortega nimistä poliisia Netflixin vuonna 2018 alkaneeseen tieteissarjaan Altered Carbon – Muuntohiili.

## Lähteet

## Aiheesta muualla
*
Camille Pleyel

**Camille Pleyel** (18. joulukuuta 1788 Strasbourg – 4. toukokuuta 1855 Montmorency) oli ranskalainen pianisti, musiikkikustantaja ja Pleyel-pianotehtaan omistaja. Hän oli säveltäjä Ignaz Pleyelin vanhin poika. Camille Pleyel tunnetaan myös Pariisin Salle Pleyel -konserttisalista ja hyvistä suhteistaan Frédéric Chopiniin, jonka instrumenteista Pleyel-pianotehdas vastasi. Chopinin ura sai alkunsa Camille Pleyelin järjestämistä salonkikonserteista.

Camille Pleyel opiskeli pianonsoittoa muun muassa Jan Dussekin johdolla. Vuonna 1815 hänestä tuli isänsä perustaman pianotehtaan osakas, ja isänsä kuoltua 1831 sen ainoa omistaja. Myös Pleyelin vaimo Marie, o.s. Moke (1811–1875), oli taitava pianisti opiskeltuaan Friedrich Kalkbrennerin johdolla. Avioliitto Pleyelin kanssa oli mahdollista vain purkamalla ensin nuorikon kihlaus säveltäjä Hector Berlioz’n kanssa. Avioliitto kesti vain neljä vuotta.

Vuonna 1830 Camille Pleyel avasi Pariisin rue Rochechouartilla 300-paikkaisen Salle Pleyel -konserttisalin. Myöhemmin vuonna 1927 yritys rakennutti nykyisen 3&nbsp;000-paikkaisen salin rue du Faubourg Saint-Honorén varteen. Salle Pleyel toimii yhä sekä Orchestre de Paris’n että Ranskan radion sinfoniaorkesterin yhtenä vakiosalina.

## Lähteet
Peter Sheppard Skӕrved

**Peter Sheppard Skӕrved** on brittiläinen viulisti. Hän on levyttänyt muiden muassa Giuseppe Tartinin, Ludwig van Beethovenin, Anton Reichan ja Michael Tippettin teoksia. Monet säveltäjät, kuten Hans Werner Henze, Poul Ruders, David Matthews, Judith Weir ja Jörg Widmann, ovat myös säveltäneet hänelle uusia teoksia. 

Sheppard Skӕrved on saavuttanut Grammy-ehdokkuuden ja BBC Music Magazinen tunnustuksia. Hän on Royal Academy of Musicin Viotti-luennoitsija Lontoossa, ja hänestä tuli akatemian *Fellow* vuonna 2013. Hän on naimisissa tanskalaisen kirjailija, runoilija Malene Skӕrvedin kanssa. Hän on itsekin kirjoittanut monista aiheista, kuten victoriaanisen ajan taidemaalareista, viulunrakennuksesta, nykyaikaisesta kvartetosta ja Niccolò Paganinista.

## Lähteet

 

## Aiheesta muualla
* [www.peter-sheppard-skaerved.com Viralliset sivut]
Geneviève Page

**Geneviève Page** (alun perin *Geneviève Bonjean*, 13. joulukuuta 1927 Pariisi – 14. helmikuuta 2025 Pariisi) oli ranskalainen näyttelijä, joka teki pitkän uran näyttelijänä. 

Page aloitti 50-vuotisen elokuvauransa roolilla elokuvassa *Pas de pitié pour les femmes* (1950). Hänen tunnetuimmat roolinsa ovat elokuvissa *[[Päiväperho]]* (*Belle de jour*, 1967), *[[Sherlock Holmesin salaisuus]]* (*The Private Life of Sherlock Holmes*, 1970), *[[Mayerling (elokuva)|Mayerling]]* (1968) ja *[[Kultainen tulppaani (vuoden 1952 elokuva)|Kultainen tulppaani]]* (*Fanfan la Tulipe*, 1952).

Page esiintyi myös teatterissa, ja hänet palkittiin 1996 ranskalaisella Molière-palkinnolla näytelmästä *Colombe*.

Page oli naimisissa liikemies Jean-Claude Bujardin kanssa vuodesta 1959 tämän kuolemaan 2011 saakka, ja he saivat kaksi lasta.

## Lähteet

## Aiheesta muualla

*
Marqués del Duero (1875)

**Marqués del Duero** oli Espanjan laivaston Fernando el Catolico -luokan tykkivene, joka upposi 1. toukokuuta 1898 Manilanlahden taistelussa.

## Valmistus

Alus tilattiin Forges et Chantiers de la Méditerranéelta La Seyne-sur-Meristä Ranskasta, missä köli laskettiin 20. tammikuuta 1875. Alus laskettiin vesille 3. toukokuuta 1875 ja otettiin palvelukseen vielä samana vuonna.

## Palvelus
Espanja vastaanotti aluksen Marseillessa, mistä se lähti ensimmäiseen tehtäväänsä 27. heinäkuuta 1875 San Sebastianin lahdelle sulkeakseen ja valvoakseen alueen sekä toimiakseen yhteysaluksena. Alus jatkoi tehtävässä kolmannen karlistisodan päättymiseen 27. helmikuuta 1876 saakka ja poistui alueelta muun laivaston mukana 5. huhtikuuta.

Alus lähti 29. heinäkuuta Filippiineille, missä se liitettiin Espanjan Aasian laivueen eteläiseen divisioonaan kotisatamanaan Zamboanga. Alus lähti 24. heinäkuuta 1880 Filippiineiltä vieraillakseen Siamissa, Saigonin Annamissa ja Singaporessa. Alus valtasi 27. syyskuuta 1895 joukon morojen merirosvoaluksia Borneossa. Myöhemmin alus hyökkäsi morojen ja tagalog merirosvojen kimppuun surmaten kahdeksantoista ja haavoittaen kolmeakymmentä.

Espanjan–Yhdysvaltain sodan alus osallistui Montojon johtaman laivueen mukana Manilanlahden taisteluun. Alukseen osui ainakin viidesti ja ainakin yksi osumista oli 8 tuuman ja yksi 6 tuuman kranaatti. Aluksen keulatykki ja laitojen tykit tuhoutuivat samoin kuin yksi höyrykoneista. Miehistö upotti aluksensa ja Yhdysvaltain laivaston *USS Petrelin* maihinnousujoukot polttivat hylyn. Yhdysvaltain laivasto nosti hylyn ja nimesi sen *P-17*:ksi. Alus romutettiin vuonna 1900. 

## Lähteet
K. T. McCall

**K. T. McCall** on australialainen kioskikirjallisuutta julkaissut kirjailijanimimerkki, jota käyttivät opettajana Uudessa Etelä-Walesissa toiminut Muriel Watkins ja toimittaja Audrey Armitage. Toinen heidän käyttämänsä nimimerkki on Gerry North.

Armitage sai uransa alussa vanhemmalta kollegalta neuvon, miten lajin kirjoja kirjoitetaan: "Paperi vain koneeseen ja alat kirjoittaa."

Watkins kirjoitti Armitagen kanssa nimellä K. T. McCall 23 rikosromaania, jotka julkaistiin sarjana *Johnny Buchanan Stories*. Nimellä Gerry North he julkaisivat kaksi suomentamatonta rikosromaania, *Meet Gerry North* ja *Gerry North Collects*. McCall-kirjojen päähenkilö on Silver Star -vakuutusyhtiön tutkija newyorkilainen Johnny Buchanan, joka ei pidä asetta mukanaan, mutta joutuu kohtaamaan hyvin väkivaltaisia rikoksia.

## Suomennetut teokset
* *Tornado kaupungissa* (*Tornado in town*), suom. Viljo-Ensio Kukkonen. Alavus: Valpas-mainos, 1962. (McCall-sarja 1)
* *Varo vaaleaverikköä* (*Fatally female*), suom. Viljo-Ensio Kukkonen. Alavus: Valpas-mainos, 1962. (McCall-sarja 2)
* *Tassut ylös, punatukka!* (*Redhead for free*), suom. Viljo-Ensio Kukkonen. Alavus: Valpas-mainos, 1962. (McCall-sarja 3)
* *Miljardityttö* (*Dame on the make*), suom. Viljo-Ensio Kukkonen. Alavus: Valpas-mainos, 1962. (McCall-sarja 4)
* *Rahakas punatukka* (*Million dollar mayhem*), suom. Viljo-Ensio Kukkonen. Alavus: Valpas-mainos, 1962. (McCall-sarja 5)
* *Älä ammu, enkeli!* (*Sweet but deadly*), suom. Viljo-Ensio Kukkonen. Alavus: Valpas-mainos, 1962. (McCall-sarja 6)
* *Kuolema kaviaarilla* (*Caviar to kill*), suom. Viljo-Ensio Kukkonen. Alavus: Valpas-mainos, 1963. (McCall-sarja 7)
* *Olenko minä murhaaja?* (*Ma'mselle, it's murder*), suom. Viljo-Ensio Kukkonen. Alavus: Valpas-mainos, 1963. (McCall-sarja 8)
* *Ikuinen rattotyttö* (*Playgirl for keeps*), suom. Viljo-Ensio Kukkonen. Alavus: Valpas-mainos, 1963. (McCall-sarja 9)
* *Kaamea arvoitus* (*Deadly but delectable*), suom. Viljo-Ensio Kukkonen. Alavus: Valpas-mainos, 1963. McCall-sarja 10)
* *Murha Atlantilla* (*Angel, hold fire*), suom. Viljo-Ensio Kukkonen. Alavus: Valpas-mainos, 1963. (McCall-sarja 11)
* *Yön kuningatar* (*Stripper strikes out*), suom. Viljo Ensio Kukkonen. Alavus: Valpas-mainos, 1964. (McCall-sarja 12)
* *Turkisrosvot* (*Velvet vixen*), suom. Viljo Ensio Kukkonen. Alavus: Valpas-mainos, 1964. (McCall-sarja 13)
* *Välkkyvät veitset* (*Black lace blackmail*), suom. Viljo Ensio Kukkonen. Alavus: Valpas-mainos, 1964. (McCall-sarja 14)
* *Kuolema vihkipallilla* (*Dance with me deadly*), suom. Viljo Ensio Kukkonen. Alavus: Valpas-mainos, 1964. (McCall-sarja 15)
* *Verenpunainen risti* (*Killer in the chorus*), suom. Viljo Ensio Kukkonen. Alavus: Valpas-mainos, 1964. (McCall-sarja 16)
* *Reikärauta rätisee* (*Babe up in arms*), suom. Viljo Ensio Kukkonen. Alavus: Valpas-mainos, 1964. (McCall-sarja 17)
* *Kuoleman orkideat* (*Killerorchid*), suom. Viljo Ensio Kukkonen. Alavus: Valpas-mainos, 1965. (McCall-sarja 18)

## Lähteet
Gabriele Hierdeis

**Gabriele Hierdeis** on saksalainen sopraano. Hän opiskeli Frankfurt am Mainin musiikkikorkeakoulussa ja sai maisterinarvot sekä ooppera- että konserttipuolelta. Vuonna 2003 hän suoritti Konzertexamenin, joka vastaa tohtorin arvoa esittävissä taiteissa.

Saksan ulkopuolella Hierdeis on esiintynyt muun muassa Moskovassa, Permissä ja Yhdysvaltain Lincoln Centerissä. Hierdeis on levyttänyt muun muassa CPO:lle, Brilliant Classicsille ja Harmonia Mundille. Hänen ohjelmistonsa ulottuu barokista nykyaikaan ja kattaa yksinlaulujen, kamarimusiikin ja oratorioiden ohella oopperaa. Hierdeis on kantaesittänyt Wolfgang Rihmin, Helmut Lachenmannin, Salvatore Sciarrinon sekä Marc Andrén teoksia ja tehnyt yhteistyötä sellaisten kapellimestareiden kuin Sylvain Cambrelingin, Beat Furrerin, Franck Ollun, Bernhard Kontarskyn, Frieder Berniusin, Konrad Junghänelin, Michael Schneiderin ja Johannes Debusin kanssa. Kokoonpanoja, joiden kanssa Hierdeis on tehnyt yhteistyötä, ovat olleet muiden muassa La stagione Frankfurt ja Cantus Cölln.

Yksi Hierdeisin ohjelmistoon keskeisesti kuuluva teos on Luciano Berion *Sequenza 3*, jonka hän on levyttänytkin.

## Lähteet

## Aiheesta muualla
* Viralliset sivut  ,
Frank Bossert

**Frank Bossert** on saksalainen oopperalaulaja, äänialaltaan tenori. Hän syntyi Pforzheimissa ja opiskeli Karlsruhessa. Hän on esiintynyt muun muassa Iwanovin roolissa Albert Lortzingin *[[Zar und Zimmermann]]* -oopperassa ja Wentzelin roolissa Bedřich Smetanan oopperan *[[Myyty morsian]]* tulkinnassa. Barokkioopperan alueelta hän tulkitsi nimiroolin Claudio Monteverdin oopperassa *[[Orfeo]]*. 

Bossert on toiminut myös konserttilaulajana ja esittänyt nykytaidemusiikkia. Hän on luennoinut Stuttgartin musiikkiyliopistossa.

## Lähteet
Marit Malm Frafjord

**Marit Malm Frafjord** (s. 25. marraskuuta 1985 Tromssa) on norjalainen käsipalloilija. Hän on Norjan maajoukkueessa voittanut olympiakultaa Pekingissä 2008 ja Lontoossa 2012 sekä saavuttanut olympiapronssia Rio de Janeirossa 2016. Hän voitti maailmanmestaruuden Brasiliassa 2011 sekä Euroopan-mestaruuden Ruotsissa 2006, Makedoniassa 2008, Tanskan ja Norjan yhdessä järjestämissä kisoissa 2010 ja Ruotsissa 2016.

Frafjord on seuratasolla edustanut muun muassa kotimaassaan Byåsen HE:tä ja Larvik HK:ta sekä neljä kautta tanskalaista Viborg HK:ta. Kaudeksi 2017–2018 hän siirtyi Larvikista romanialaiseen CSM Bucureștiin.

## Lähteet
Emma-Julia Wood

**Emma-Julia Wood** (s. 1995) on suomalainen ringette-, jääpallo-, rugbypelaaja sekä alamäkiluistelija.

## Ringette
Emma-Julia Wood on Espoon kiekkoseuran kasvatti. Peliuransa aikana hän on edustanut Ottawa Ice -joukkuetta (2015–2016), saavuttaen NRL:n pronssia  sekä Lahti Ringetteä (2016–2017). 

Wood kuului ringeten Suomen nuorten U19 mestaruusjoukkueeseen North Bayssa 2013 ja toimi joukkueen kapteenina.

## Alamäkiluistelu
Vuonna 2013 Wood voitti alamäkiluistelussa ensimmäisen naisten Suomen-mestaruuden.

## Jääpallo
Kausina 2012–2013 ja 2013–2014 Wood edusti Botnia 69 -joukkueessa, pelaten kaksi kautta ringeten ohella naisten bandyliigaa. Kaudella 2013–2014 joukkue saavutti SM-pronssia. 

## Rugby
Kausilla 2014 ja 2015 Wood edusti Helsinki Rugby Clubia (HRC), mutta ura katkesi loukkaantumiseen. 

## Lähteet
Testosteronikorvaushoito

**Testosteronikorvaushoito** eli **androgeenikorvaushoito** on iän myötä miehen vähenevän testosteronituotannon paikkaamiseksi annettavaa testosteronilääkitystä. Korvaushoito on kiistanalainen. Korkea testosteronitaso on yhdistetty sydän- ja verisuoniperäisiin kuolemantapauksiin. Toisaalta testosteronikorvaushoito voisi parantaa insuliiniherkkyyttä ja suojata tyypin 2 diabetekselta.

## Miehillä
Testosteronikorvaushoidossa kivesten testosteronin tuottaminen tyrehtyy ja jäljelle jää lähinnä ulkoisesti annettu testosteroni. Hypotalamuksen ja aivolisäkkeen muodostama hormonaalinen säätelyjärjestelmä havaitsee, että hormonipitoisuus on runsas ja gonadotropiineja vapauttavan hormonin (GnRH) eritys pienenee. Testosteronikorvaushoito voi sammuttaa miehen oman testosteronituotannon.

Joillain miehillä testosteronikorvaushoito aloitetaan pelkän pienen testosteronipitoisuuden perusteella, mutta aivo­li­säkkeen ade­nooman, hemok­ro­ma­toosin tai geneet­tisen sai­rauden diagno­sointi ja hoi­to voivat viivästyä.

Lääketestosteronin myynti on 12-kertaistunut vuosina 2000–2011. Erään tutkimuksen mukaan testosteronikorvaushoito on yhteydessä 2,2-kertaiseen sydänkohtauksen riskiin yli 65-vuotiailla miehillä ja 3,4-kertaiseen sydänkohtauksen riskiin yli 75-vuotiailla miehillä.

## Naisilla
Säännöllinen liikunta lisää elimistön testosteronipitoisuutta. Estrogeenin ja testosteronin yhdistelmää sisältävät emättimeen siveltävät paikallishoitovalmisteet ovat paras hoito emättimen kuivuuteen ja kostumishäiriöihin.  

Hormonitoiminnan vähenemisestä johtuvaa seksuaalista haluttomuutta voidaan hoitaa testosteronikorvaushoidolla, jonka avulla seksuaalisesti tyydyttävien tapahtumien määrä nousee tutkimusten mukaan keskimäärin 60&nbsp;%. Testosteronin on todettu lisäävän myös sukupuolista nautintoa. Tablettimuotoinen testosteroni lisää seksuaalista halukkuutta noin tunnin kuluttua tabletin nauttimisesta.  Naisten testosteronivajetta voidaan hoitaa Suomessa myös lisämunuaishormonilla tai vaihdevuosihormonitabletteja taikka -geeliä, joissa on mukana mieshormonia.

Vähintään 12 viikkoa jatkuva varsinainen testosteronikorvaushoito lisää naisten sukupuolista halukkuutta ja kiihottumista sekä auttaa orgasmin saavuttamisessa, koska se vaikuttaa suoraan aivojen ja muun keskushermoston toimintaan lisäten myös sukuelinten verenkiertoa. Korvaushoito voi tapahtua voiteilla, lääkelaastarilla tai tabeteilla. Korvaushoidon mahdollisia sivuvaikutuksia ovat lievä painonnousu, lievä akne ja karvoituksen lisääntyminen, tabletteja käytettäessä on havaittu myös veren LDL-hiukkasten lisääntymistä.

Testosteronikorvaushoidon on ajateltu myös voivan ylläpitää lihasvoimaa, älyllistä suorituskykyä ja mielialaa, mutta vuonna 2019 julkaistun yhteenvetotutkimuksen mukaan testosteronilisäyksellä ei ole muuta hoitovaikutusta kuin sukupuolielämän paraneminen..

## Lähteet

## Katso myös
* Seksuaalielämän häiriö
Hernán Cortés (1895)

**Hernán Cortés** oli Espanjan laivaston Hernán Cortés -luokan tykkivene.

## Valmistus

Alus tilattiin Clydebankiltä Skotlannista, missä köli laskettiin toukokuussa 1895. Alus laskettiin vesille 24. elokuuta 1895 ja otettiin palvelukseen vuonna 1896.

## Palvelus
Alus siirrettiin 1896 Kuubaan. Espanjan–Yhdysvaltain sodassa alus oli Karibialla päällikkönään luutnantti Izqueido. Vuonna 1899 se palasi Espanjaan, missä se osallistui sotatoimiin Marokossa, mutta ilman menestystä. Alus poistettiin luettelosta 1929.

## Lähteet
Nadia Gray

**Nadia Gray** (alun perin  *Nadia Kujnir*, 23. marraskuuta 1923 Bukarest – 13. kesäkuuta 1994 New York) oli romanialainen elokuvanäyttelijä, jolla oli rooleja ranskalaisissa, italialaisissa ja englanninkielisissä filmeissä.  

Nadia Kujnirin äiti oli bessarabialainen ja isä venäläinen emigrantti. Perhe pakeni Romaniasta kommunistien noustua valtaan toisen maailmansodan jälkeen. Nadia Kujnir oli ensin naimisissa Herescu-nimisen chișinăulaisen liikemiehen kanssa ja vuodesta 1946 romanialaisen aristokraatin Constantin Cantacuzinon kanssa.  

Hän aloitti teatterinäyttelijänä Pariisissa nimellä *Nadia Gray* peittääkseen taustansa. Hänen filmiuransa alkoi roolilla elokuvassa *L'inconnu d'un soir* (1949) ja samana vuonna valmistui myös brittiläinen elokuva *Hämähäkki ja kärpänen* (*The Spider and the Fly*). Hänen tunnetuimmat roolinsa ovat filmeissä *[[Erittäin salainen (vuoden 1952 elokuva)|Erittäin salainen]]* (*Top Secret*, 1952) ja Federico Fellinin ohjaama *[[Ihana elämä]]* (*La Dolce Vita*, 1960).  

## Lähteet

## Aiheesta muualla
*
Boucle du Baoulé

**Boucle du Baoulé** on kansallispuisto ja Unescon biosfäärialue Malin länsiosassa. Nimensä mukaisesti se sijaitsee Baouléjoen mutkassa.

Vuonna 1982 perustetun biosfäärialueen pinta-ala on 533&nbsp;037 hehtaaria, puskurivyöhykkeineen ja siirtymäalueineen 2&nbsp;500&nbsp;000 hehtaaria. Sen ydin koostuu kolmesta suojelualueesta, jotka ovat Kongosambougou pohjoisessa (235&nbsp;115 ha), Fina kaakossa (104&nbsp;943 ha) ja Badinko lounaassa (192&nbsp;979 ha). Mandinguen ylängöllä sijaitsevan alueen pohjoisosa kuuluu Sahelin ja eteläosa Sudanin vyöhykkeeseen. Kasvillisuus on pensas-, metsä- ja puusavannia sekä jokivarsien galleriametsiä. Eläinkunta on kärsinyt suuresti maanviljelyn, karjanhoidon ja metsästyksen seurauksena. Alueella on myös lukuisia arkeologisia kohteita.

## Lähteet
IBM PCjr

**IBM PCjr** (mallinumero 4860) oli IBM:n valmistama mikrotietokone, joka esiteltiin marraskuussa 1983: ensimmäiset mallit saapuivat myyntiin maaliskuussa 1984 ja malli lopetettiin maaliskuussa 1985.

Ensimmäisissä malleissa massamuistilaitteena ei ollut levykeasemaa, vaan ohjelmat ladattiin pelimoduulilta tai ulkoiselta nauha-asemalta.

Perusmallissa oli 64 kilotavua muistia, joka mallista riippuen voitiin laajentaa 128 kilotavuun tai 512 kilotavuun.

Tietokoneelle julkaistiin taulukkolaskentaohjelma *[[Lotus 1-2-3]]* versiona, joka oli kahdella ROM-moduulilla ja yhdellä levykkeellä laitteen pienen muistimäärän johdosta.

Ohjelmistokehittäjillä oli toiveita lisätä opetus- ja hyötyohjelmia myyntiä koteihin vuonna 1984 julkaistulle IBM PCjr:lle, joka oli merkittävästi aiempaa IBM PC:tä edullisempi. PCjr-tietokoneen toivottiin myös "tuovan uskottavuutta" kotitietokoneiden markkinoille. Tietokonetta arvosteltiin sen  dollarin hinnasta, joka oli sen suorituskykyyn nähden korkea.

## Lähteet
Quiros (1895)

**Quiros** oli Espanjan laivaston Quiros-luokan tykkivene.

## Valmistus

Alus tilattiin Wanpoasta Hongkongista, missä köli laskettiin 1895. Alus laskettiin vesille vielä samana vuonna ja otettiin palvelukseen vuonna 1896.

## Palvelus
Alus siirrettiin 1896 Filippiineille, jossa se taisteli kapinallisia vastaan. Espanjan–Yhdysvaltain sodan alkaessa alus oli tarkoitus siirtää Espanjaan, mutta siirto osoittautui liian kalliiksi. Helmikuussa 1900 alus myytiin Yhdysvalloille ja poistettiin alusluettelosta.

### Yhdysvaltain laivastossa
Alus liitettiin 14. maaliskuuta 1900 Yhdysvaltain laivastoon ja osallistui Filippiinien ja Yhdysvaltain välisiin sotatoimiin. Alus upotettiin maalilaivana vuonna 1923.

## Lähteet